<classify> WATU 90 wawindaji haramu wakiwemo watoto 21 walio na umri chini ya miaka 18, wamekamatwa katika kipindi cha miezi miwili ndani ya Hifadhi ya Taifa ya Serengeti wilayani Tarime mkoani Mara.Majangili hao wanadaiwa kuwatumia watoto katika vitendo vya uwindaji haramu na wengi kuacha masomo na kujihusisha na uwindaji kwa kujipatia kipato kinachohatarisha maisha yao huko mbugani.Akizungumza na waandishi wa habari katika Ofisi ya Maliasili wilayani Tarime, mkoa wa Mara jana, Mhifadhi Wanyamapori Hifadhi ya Serengeti Kaskazini, Lameck Matungwa alisema Septemba hadi Oktoba mwaka huu, wamefanya doria na kuwakamata majangili na silaha za jadi, 90 kati ya hao, 21 ni watoto wenye chini ya umri wa miaka 18 na wengi wao wameacha shule na kujiunga na uwindaji haramu.Matungwa alisema wamefanya doria hifadhini katika eneo la vijiji vya Gibaso, Masanga, Nyarukoba, Itiryo, Mriba na Kegonga katika kata za Nyarukoba, Nyanungu na Itiryo, Tarafa ya Ingwe, Tarime.Tumekuwa tukipata changamoto nyingi baada ya kuwakamata watoto hao wanaotumiwa na watu wazima kuingia ndani ya hifadhi kuwinda wanyama kinyume cha sheria ambapo wazazi wao hujitokeza na kudai ni wanafunzi na tunapotaka kuwapeleka mahakamani, kumekuwa na malalamiko kutoka kwa wazazi na viongozi wa vijiji na kata ambao huingilia kutaka suluhu wakiwatetea watoto hao, alisema.Alisema hali hiyo inasababisha mahusiano mabaya kati ya watumishi wa hifadhi na wananchi ambapo watu wazima wanaowakamata wamewafikisha mahakamani kujibu tuhuma zinazowakabili.Aliwaonya wazazi na watoto wanaoishi vijiji na kata za Nyarukoba, Itiryo, Mriba, Gibaso, na Nyanungu jirani na Hifadhi ya Taifa ya Serengeti kutowatumia watoto wao chini ya miaka 18 kuingia hifadhini. Aliwataka viongozi wa vijiji na kata na waratibu elimu kata kuwachukulia hatua kali wazazi na wanafunzi watoro wanaokwenda kuwinda hifadhini hali inayochangia kuwarudisha nyuma kimasomo.  <topic>: KITAIFA 